IKhomishini Yezokukhumisana Umlotha EyeNPRC Isolwa Ngabanengi
Abantu bathi uhulumende kaluqhubi kahle uhlelo lokukhumisana umlotha lokuthula ngoba kachazi obala ukuba ababephatheka ekuhlukuluzeni abanye bazaphetha ngani.
BULAWAYO — IKhomishini ebona ngezokukhumisana umlotha lokuthula kunye lomthetho osabunjwayo okhangelele ukusebenzelana layo ususolwe kabi yizakhamizi zakoBulawayo labenhlanganiso ezilwela ilungelo likazulu bethi uHulumende uyenze yabalamandla amalutshwane uma iqathaniswa lamanye amakhomishini. Inhlanganiso ezizimele zodwa ezilwela amalungelo abantu ziphakathi kokuxoxisana lozulu bebabonisa ubuthakathaka bomthetho kunye leKhomishini ezabona ngokuthula kanye lokukhumisana umlotha kulandela ukuhlukuluzeka kwabantu ikakhulu ngesikhathi sokulwela impi kazibuse, umbhuqazwe kunye lokudilizwa kwezindlu nguHulumdnede osembusweni. Umqondisi wePublic Policy Research Institute of Zimbabwe, uDokotela Samukele Hadebe uthi iKhomishini lomthetho wokuthula kanye lokukhumisana umlotha ilakho okuhle kanye lokubi njalo abantu beZimbabwe kumele basebenzise lelothuba abalinikwe yisisekelo sombuso nomanje bengasuthiseki ngokumunyethwe ngumthetho okuNPRB. Umnumzana Dumisani Nkomo okhokhela inhlanganiso yeHabakkuk Trust, laye uvumelane loDokotela Hadebe, wabika ukuba amandla aphiwe iKhomishini ezabona ngokuqhutshwa kohlelo lokuthula lokukhumisana umlotha kuzaphela ngemva kwesikhathi esihleliweyo kukanti amanye amakhomishini abunjwa nguhulumende alamandla kakhulu alakho ukuthi atshele uKhomishina wamapholisa ukuba abophe kumbe adinge umuntu ofumanwa elecala kukanti iNPRC ayilawo lawamandla. Umfundisi uDokotela Ray Mosti okhokhela iTheological College of Zimbabwe yena uthi iNPRC leNPRB izaqhubeka isebenza ngoba idalwe ngokuba isisekelo sombuso esitsha seZimbabwe sithi kumele ibekhona nomanje uhulumende oqhuba loluhlelo kakhulumi ngabawonayo kodwa ikhuluma ngabawonelwayo kukanti uHulumende obusayo nguye njalo owaphambanisa abantu ngakho ukukhumisana umlotha lokuthula okudingakalayo ezweni kuyize ngoba abantu sebevele basola. Amakhosikazi ambalwa atshele iStudio Seven ukuthi kawathokozi ngendlela uHulumende afuna ukuqhuba ngayo uhlelo lokuthula lokukhumisana umlotha bethi ababoni kuzaphumelela ngoba ngomnyaka ka1990 uMongameli weZimbabwe uRobert Mugabe waxolela abantu ababesejele abaziwayo ukuba baphatheka kuGukurahundi ababalisa uGwesela labanye bethi uhlelo lokukhumisana umlotha kumele lwenziwe kahle hatshi ukuzama ukucatsha ngomunwe. UNkosikazi Patricia Tshabalala okhokhela iVulindlela Guardians Orphan Care yena uthi umbhuqazwe weGukurahundi wadala uhlupho olunzima. Uthi abasakhulayo abasizayo babhekane lendubo ezinzima okubalisa ukuba uhlelo lweNPRC lulakho ukumemethekisa ukuhlupheka okubhekane labafundi abasakhulayo. INPRC ayikabi lamandla okukhuluma ngalesi sikhathi kusabunjwa umthetho ozayenza iqale ukusebenza kodwa abantu bathi uHulumende kaMugabe kaluqhubi kahle uhlelo lokukhumisana umlotha lokuthula ngoba kachazi obala ukuba ababephatheka ekuhlukuluzeni abanye kuzaphetha ngani.